RÅDETS RESOLUTION af 24. marts 1997 om en strategi til fremme af EU-skibsfartens konkurrenceevne (97/C 109/01)

RÅDET FOR DEN EUROPÆISKE UNION,

1. UDTRYKKER TILFREDSHED MED den generelle struktur og de politiske retningslinjer i Kommissionens meddelelse »Mod en ny søfartsstrategi«, der sigter mod at styrke EU-flåden og beskæftigelsen for Fællesskabets søfarende, og som navnlig lægger vægt på en parallel og afbalanceret udvikling på de nøgleområder, som Kommissionen har udpeget, nemlig

- EU-flådens internationale konkurrenceevne

- åbne markeder

- fair konkurrence

- sikkerhed,

2. NOTERER SIG, at ovennævnte nøgleområder er indbyrdes afhængige, fordi politiske tiltag på et område kan have indflydelse på et eller flere af de andre områder,

3. HAR SAT SIG SOM MÅL at høste de økonomiske fordele af det voksende marked for skibsfartens tjenesteydelser, at fremme beskæftigelsen for Fællesskabets søfarende samt at fremme beskæftigelsen for landbaseret personale og knowhow på skibsfartsområdet,

4. ERKENDER, at markedet for skibsfart er globalt, at EU-rederne skal konkurrere internationalt, og at Fællesskabets politikker og bestemmelser skal tage højde for dette forhold,

5. ERKENDER, at skibsfarten bør udbygges, da den er et miljøvenligt alternativ eller supplement til andre transportformer, og da nærskibsfarten, herunder regelmæssig færgedrift, spiller en afgørende rolle for samhandelen inden for Fællesskabet og som tilslutningslinjer for oceangående trafik,

6. MENER, at skibsfarten selv har en vigtig rolle at spille i forbindelse med den stigende internationale konkurrence ved at tilpasse sig de ændrede retlige rammer for skibsfarten, idet den samtidig holder sig målene i denne resolution for øje,

7. ERKENDER, at der er behov for positive foranstaltninger for at nå Fællesskabets mål på ovennævnte nøgleområder, navnlig for at fremme EU-flådens konkurrenceevne og beskæftigelsen for Fællesskabets søfarende samt for at sikre åbne markeder,

8. ER ENIG MED Kommissionen i, at sikkerhed til søs er en væsentlig faktor, og at uacceptable konkurrencemæssige fordele på skibsfartsområdet kan opnås ved at tilsidesætte sikkerheds- og miljøhensyn; der bør derfor i de relevante tilfælde træffes foranstaltninger, således at

- alle på samtlige niveauer inden for skibsfarten i højere grad tilsikrer at sørge for kvalitet og sikkerhed

- det sikres, at manglende overholdelse af obligatoriske internationale standarder og EF-standarder for sikkerhed og kvalitet ikke fører til konkurrencemæssige og økonomiske ulemper for operatører, der overholder standarderne (1),

ER ENIGT OM, at der bør tages initiativer på følgende områder og efter nedenstående principper:

A. 1. Der bør ydes bistand til EU-skibsfarten, således at den kan fortsætte bestræbelserne på at opnå høj kvalitet og forbedre sin konkurrenceevne ved at

a) sikre en fortsat høj kvalitet af uddannelserne til Fællesskabets søfarende på alle niveauer og til landbaseret personale gennem den bedst mulige udnyttelse af medlemsstaternes ressourcer og Fællesskabets instrumenter

b) sikre, at søtransport får en større plads i Fællesskabets forsknings- og udviklingsprogrammer (EURET, MAST, MARIS mv.), og at disse programmer på hensigtsmæssig vis koordineres indbyrdes og med de nationale programmer, idet der lægges særlig vægt på behovet for at udnytte de finansielle ressourcer så effektivt som muligt

c) udvikle nærskibsfart som et miljøvenligt alternativ eller supplement til andre transportformer (2)

d) sikre klarhed i anvendelsen af Fællesskabets konkurrenceregler under hensyn til skibsfartens særlige karakter

e) opretholde EU-redernes konkurrencemæssige stilling over for deres internationale konkurrenter

f) sikre, at lovgivningsmæssige og administrative procedurer, der vedrører rederne og skibsfarten, altid er forholdsmæssige.

2. Medlemsstaterne bør overveje muligheden af at ratificere de ILO-konventioner, der blev vedtaget på ILO's 84. søfartskonference i oktober 1996 i Genève.

3. Kommissionen bør omgående vedtage de reviderede retningslinjer for statsstøtte i overensstemmelse med EF-traktatens artikel 92 og under hensyntagen til Kommissionens særlige erklæring om dette spørgsmål.

B. 1. Kommissionen bør snarest muligt fremlægge sin meddelelse om eksterne forbindelser, der skal danne grundlag for en særlig politisk drøftelse.

2. De multilaterale og bilaterale foranstaltninger med henblik på liberalisering af den internationale samhandel i forbindelse med såvel skibsfart som skibsfartsrelaterede virksomheder bør fortsættes, således at fællesskabserhvervet får de samme muligheder som tredjelandsvirksomheder har i Fællesskabet.

C. 1. Medlemsstaterne og Fællesskabet bør støtte IMO's udvikling af internationalt bindende kvalitetskrav for flagstatsmyndigheder og skibsregistre.

2. Der bør om nødvendigt:

- vedtages et fællesskabsinstrument for at sikre en passende, ensartet gennemførelse af disse kriterier, idet der udformes principper for sikker forvaltning af medlemsstaternes skibsregistre

- på et passende tidspunkt findes en løsning på spørgsmålet om definition af gennemsigtigt erstatningsansvar, krav til kontrol og forvaltning samt reel, økonomisk tilknytning under overholdelse af EF-traktatens bestemmelser.

3. Det bør tilses, at skibe fra Fællesskabet og tredjelande i højere grad overholder internationale standarder gennem en effektiv anvendelse af Rådets direktiv 95/21/EF af 19. juni 1995 om håndhævelse over for skibe, der anløber Fællesskabets havne og sejler i farvande under medlemsstaternes jurisdiktion, af internationale standarder for skibes sikkerhed, for forureningsforebyggelse samt for leve- og arbejdsvilkår om bord (havnestatskontrol) (3), således at dets præventive effekt udnyttes bedst muligt, idet nøgleelementerne i denne indsats især bliver en ensartet anvendelse af tilbageholdelser og en virkelig gennemsigtighed.

4. Det bør i samråd med erhvervet overvejes, hvorvidt tilsikringen af sikker drift skal udvides til også at omfatte lastejerne under visse omstændigheder.

5. Erhvervets bestræbelser på at forbedre kvalitetsstandarden inden for skibsfarten bør støttes.

(1) Jf. ligeledes Rådets resolution af 8. juni 1993 om en fælles politik for sikkerhed til søs (EFT nr. C 271 af 7. 10. 1993, s. 1).

(2) Jf. ligeledes Rådets resolution af 11. marts 1996 om kystnær skibsfart (EFT nr. C 99 af 2. 4. 1996, s. 1).

(3) EFT nr. L 157 af 7. 7. 1995, s. 1.